b'\n_START_ARTICLE_\nVelikanova pot\n_START_SECTION_\nGeologija\n_START_PARAGRAPH_\nPred pribli\xc5\xbeno 50 do 60 milijoni leti je bil v obdobju paleocena Antrim izpostavljen intenzivni vulkanski dejavnosti, ko je mo\xc4\x8dno teko\xc4\x8di staljeni bazalt prodiral skozi kredne sloje in oblikoval obse\xc5\xbeen plato lave. Ko se je lava ohladila, je pri\xc5\xa1lo do kr\xc4\x8denja. Horizontalno kr\xc4\x8denje se je zlomilo na podoben na\xc4\x8din kot posu\xc5\xa1eno blato z razpokami, ki se \xc5\xa1irijo navzdol po ohlajeni masi tako, da nastanejo stebrom podobne strukture, ki so horizontalno razporejene v "pi\xc5\xa1kote". V mnogih primerih je horizontalno pokanje vplivalo na spodnjo konveksno plast, medtem ko je zgornji del spodnje plasti konkaven, zato povzro\xc4\x8di tako imenovani "krogli\xc4\x8dni" zglob. Velikost stebrov je predvsem odvisna od hitrosti, pri kateri se lava iz vulkanskega izbruha ohladi.  Obse\xc5\xbena mre\xc5\xbea zlomov je ustvarila zna\xc4\x8dilne stebre, kot jih vidimo danes. Bazalt je bil ob nastanku del velikega vulkanskega platoja, imenovanega plato Thulean ali Severnoatlanska magmatska provinca, ki se je oblikovala v paleocenu.\n_START_SECTION_\nLegenda\n_START_PARAGRAPH_\nPo legendi so stebri ostanki poti, ki jo je zgradil velikan. Zgodba govori, da je irskega velikana Fionna mac Cumhailla (Finn MacCool) iz Finijskega cikla o gelski mitologiji izzval na boj \xc5\xa1kotski velikan Benandonner. Fionn je sprejel izziv in zgradil pot \xc4\x8dez Severni preliv tako, da sta se velikana lahko sre\xc4\x8dala. V eni razli\xc4\x8dici zgodbe Fionn premaga Benandonnerja.  V drugi se Fionn skriva pred njim, ko spozna, da je veliko ve\xc4\x8dji. Fionnova \xc5\xbeena Oonagh ga oble\xc4\x8de kot otroka in ga da v zibelko. Ko Benandonner vidi otroka, je prepri\xc4\x8dan, da je njegov o\xc4\x8de Fionn velikan med velikani. Prestra\xc5\xa1en zbe\xc5\xbei nazaj na \xc5\xa0kotsko, za sabo uni\xc4\x8di pot, tako da ga Fionn ne bi mogel preganjati . V Fingalovi jami na \xc5\xa1kotskem otoku Staffa so enaki bazaltni stebri (del istega lavnega toka), zato je mogo\xc4\x8de, da je tudi to vplivalo na zgodbo._NEWLINE_V celotni irski mitologiji Fionn mac Cumhaill ni velikan, temve\xc4\x8d junak z nadnaravnimi sposobnostmi. V pripovedih Fairy and Folk Tales of the Irish Peasantry (1888) je zapisano, da so s\xc4\x8dasoma \xc2\xbbpoganski bogovi Irske [...] v ljudski domi\xc5\xa1ljiji postajali vse manj\xc5\xa1i in manj\xc5\xa1i, dokler se niso spremenili v vile; poganski junaki pa vse ve\xc4\x8dji in ve\xc4\x8dji, dokler se niso spremenili v velikane\xc2\xab\xc2\xa0. O poti niso ohranjene predkr\xc5\xa1\xc4\x8danske zgodbe, vendar je bila morda prvotno povezana s Fomorijanci (Fomh\xc3\xb3raigh) \xe2\x88\x92 polbo\xc5\xbeanstvi ; irsko Cloch\xc3\xa1n na bhFomh\xc3\xb3raigh ali Cloch\xc3\xa1n na bhFomh\xc3\xb3rach pomeni \'kamnite stopinje Fomorijancev\'. To so polbo\xc5\xbeanska rasa nadnaravnih bitij v irski mitologiji, ki so jih v\xc4\x8dasih opisovali kot velikane in so bil morda prvotno del predkr\xc5\xa1\xc4\x8danskega panteona.\n_START_SECTION_\nTurizem\n_START_PARAGRAPH_\nPot je odkril \xc5\xa1kof iz Derryja, ki je obiskal ta kraj leta 1692. Najdi\xc5\xa1\xc4\x8de je bilo \xc5\xa1ir\xc5\xa1emu svetu predstavljeno naslednje leto s prispevkom sira Richarda Bulkeleyja, \xc4\x8dlana Kolid\xc5\xbea svete Trojice v Dublinu, Kraljevi dru\xc5\xbebi. Mednarodno pozornost je dobila leta 1739 z akvarelnimi slikami dublinske umetnice Susanne Drury. Leta 1740 je dobila prvo nagrado, ki jo je podelila Kraljeva dublinska dru\xc5\xbeba, leta 1743 pa so bile slike izdelane kot gravure . Leta 1765 se je v 12. zvezku francoske Encyclop\xc3\xa9die pojavil opis poti, razviden iz Druryjinih gravur; gravura Pogled z vzhoda se je pojavila leta 1768, ko je bila objavljena v francoski enciklopediji. V napisu na plo\xc5\xa1\xc4\x8di je francoski geolog Nicolas Desmarest prvi\xc4\x8d v tisku zapisal, da so take strukture vulkanskega izvora._NEWLINE_Najdi\xc5\xa1\xc4\x8de je prvi\xc4\x8d postalo priljubljeno pri turistih v 19. stoletju, \xc5\xa1e posebej po odprtju tramvaja Giant\'s Causeway Tramway in \xc5\xa1ele potem, ko jo je National Trust prevzel v svojo oskrbo v \xc5\xa1estdesetih letih 20. stoletja in so bili odstranjeni nekateri komercialni dodatki. Obiskovalci lahko hodijo po bazaltnih stebrih, ki so na robu morja v dol\xc5\xbeini pol kilometra od vhoda.\n_START_SECTION_\nSredi\xc5\xa1\xc4\x8de za obiskovalce\n_START_PARAGRAPH_\nMed letoma 2000 in 2012 \xc5\xa1e ni bilo sredi\xc5\xa1\xc4\x8da za obiskovalce, saj je prej\xc5\xa1nja stavba, zgrajena leta 1986, leta 2000 pogorela . Javni denar je bil namenjen za gradnjo novega centra in po arhitekturnem nate\xc4\x8daju je bil sprejet predlog, ki ga je zasnoval dublinski arhitekturni biro Heneghan Peng, in naj bi bil vkopan, da bi zmanj\xc5\xa1al vpliv na pokrajino. Predlog je zastal zaradi nesoglasja glede financiranja zasebnega kapitala. Na koncu je okro\xc5\xbeni svet Moyla dal zemljo, na kateri je stalo prej\xc5\xa1nje sredi\xc5\xa1\xc4\x8de za obiskovalce, National Trustu._NEWLINE_Novo sredi\xc5\xa1\xc4\x8de za obiskovalce sta uradno odprla prvi minister Peter Robinson in namestnik Martin McGuinness julija 2012  s financiranjem National Trusta, Turisti\xc4\x8dne skupnosti Severne Irske, Loterijskega sklad za ohranjanje dedi\xc5\xa1\xc4\x8dine in javnih prispevkov._NEWLINE_Razprava o vsebini nekaterih razstavnih predmetov v sredi\xc5\xa1\xc4\x8du za obiskovalce, ki se nana\xc5\xa1ajo na razvoj Zemlje, je bila burna. Sklad je izdelal pregled in sklenil, da je treba prikaz spremeniti, da bi lahko znanstveno razlo\xc5\xbeili izvor bazaltnih stebrov. Izvirna pojasnila so omenjena in predstavljena kot tradicionalno prepri\xc4\x8danje nekaterih verskih skupnosti, ne pa konkuren\xc4\x8dna razlaga vzrokov nastanka.\n_START_SECTION_\nZna\xc4\x8dilnosti\n_START_PARAGRAPH_\nNekatere strukture na tem obmo\xc4\x8dju, ki so bile izpostavljene vremenskim vplivom ve\xc4\x8d milijonov let, spominjajo na predmete, kot so orgle in velikanov \xc4\x8develj. Druge zna\xc4\x8dilnosti so \xc5\xa1tevilni rde\xc4\x8dkasti nizki stebri, znani kot velikanove o\xc4\x8di, ki jih ustvarja premikanje bazaltnih balvanov, pastirjeve stopinje, satje, velikanova harfa, dimniki, velikanova vrata in kamelja grba.\n_START_SECTION_\nRastlinstvo in \xc5\xbeivalstvo\n_START_PARAGRAPH_\nObmo\xc4\x8dje je zato\xc4\x8di\xc5\xa1\xc4\x8de za morske ptice, kot so ledni viharnik (Fulmarus glacialis), cevonosci, kormoran, vranjek, martinec (Tringa totanus), lumne in mala njorka (Alca torda), medtem ko so stare kamnine gostiteljice \xc5\xa1tevilnih rastlin, tudi sr\xc5\xa1aj (Asplenium marinum), detelja (Trifolium arvense), morska \xc4\x8debulica Scilla verna, bilnica (Festuca) in zeleni vol\xc4\x8dji jezik (Coeloglossum)._NEWLINE_Kolonija stromatolitov naj bi bila najdena na Velikanovi poti oktobra 2011 \xe2\x88\x92 nenavadno odkritje, saj so stromatoliti pogosteje najdeni v toplej\xc5\xa1ih vodah z vi\xc5\xa1jo vsebnostjo soli, kot je tista na poti.\n_START_SECTION_\nPodobne strukture\n_START_PARAGRAPH_\n\xc4\x8ceprav so bazaltni stebri veli\xc4\x8dastni, pa niso edinstveni. Bazaltni stebri so navadna vulkanska zna\xc4\x8dilnost in se pojavljajo na mnogih obmo\xc4\x8djih na vseh celinah, odkrili so jih tudi na Marsu (Marte Vallis).'